b'\n_START_ARTICLE_\nMilenko A\xc4\x8dimovi\xc4\x87\n_START_SECTION_\nKlubska kariera\n_START_PARAGRAPH_\nA\xc4\x87imovi\xc4\x87 je svojo nogometno pot pri\xc4\x8del v mladinskih selekcijah ljubljanske Olimpije. Kot izredno nadarjen nogometa\xc5\xa1 je \xc5\xbee pri sedemnajstih letih odigral 3 prvenstvene tekme za \xc5\xbdelezni\xc4\x8dar. Na prvoliga\xc5\xa1ka igri\xc5\xa1\xc4\x8da je ponovno stopil v sezoni 1996/1997, ko je igral za svoj mati\xc4\x8dni klub. V tej in prihodnji sezoni, je na 34 tekmah zadel sedemkrat, kar je bilo dovolj, da ga je sredi leta kupila beograjska Crvena zvezda._NEWLINE_Naslednja tri leta in pol je A\xc4\x87imovi\xc4\x87 odigral v Beogradu in se v tem \xc4\x8dasu, tudi zaradi so\xc4\x8dasnih uspehov dr\xc5\xbeavne reprezentance, razvil v kakovostnega napadalca. Po uspe\xc5\xa1nih nastopih na Evropskem prvenstvu 2000 in predvsem na Svetovnem prvenstvu 2002, so se zanj za\xc4\x8deli zanimati ve\xc4\x8dji evropski klubi. Poleti 2002 je A\xc4\x87imovi\xc4\x87 zapustil Beograd in prestopil k londonskemu prvoliga\xc5\xa1u Tottenhamu. V prvi sezoni je odigral nekaj tekem, vendar nikoli ni za\xc4\x8del v prvi postavi. Ve\xc4\x8dino druge sezone je presedel na klopi za rezervne igralce._NEWLINE_Pred naslednjo sezono je A\xc4\x87imovi\xc4\x87u pogodbo ponudil francoski Lille. A\xc4\x87imovi\xc4\x87 je ponudbo sprejel in jeseni 2004 zaigral v francoski prvi ligi. Njegov za\xc4\x8detni u\xc4\x8dinek je bil zelo dober, zato si je kmalu priboril mesto v prvi enajsterici. Igral je tudi v pokalu UEFA, kjer je skupaj z Lillom pri\xc5\xa1el do osmine finala. Ob koncu sezone 2004/2005 je njegov klub zasedel drugo mesto v doma\xc4\x8dem prvenstvu in se preko kvalifikacij uvrstil v Ligo prvakov. Njegova minuta\xc5\xbea je bila v \xc5\xa1estih tekmah predtekmovanja precej nestalna. Njegov trenutek je pri\xc5\xa1el na doma\xc4\x8di tekmi z Manchester Unitedom, ko je tekmo za\xc4\x8del in zadel zmagoviti gol za zmago Lilla z 1-0.\n_START_SECTION_\nReprezentan\xc4\x8dna kariera\n_START_PARAGRAPH_\nZa reprezentanco je A\xc4\x87imovi\xc4\x87 prvi\xc4\x8d zaigral 22. aprila 1998 v Murski Soboti na prijateljski tekmi proti \xc4\x8ce\xc5\xa1ki. \xc5\xbde na naslednji tekmi je dosegel tudi svoj prvi zadetek v majici z dr\xc5\xbeavnim grbom. Pod vodstvom Sre\xc4\x8dka Katanca se ga je dr\xc5\xbeal sloves jokerja, saj je na vsaki tekmi nastopil v drugem pol\xc4\x8dasu kot zamenjava za enega izmed starej\xc5\xa1ih napadalcev. Nekoliko ve\xc4\x8d je za\xc4\x8del igrati v kvalifikacijah za svetovno prvenstvo v Koreji in na Japonskem. Tudi na prvenstvu je v treh tekmah odigral skupaj 149 minut, torej pribli\xc5\xbeno en pol\xc4\x8das na vsaki tekmi. Po Katan\xc4\x8devem odhodu sta tako Pra\xc5\xa1nikar kot Oblak za\xc4\x8dela resno ra\xc4\x8dunati nanj. Posebej Oblak je A\xc4\x87imovi\xc4\x87a postavil za vodjo na igri\xc5\xa1\xc4\x8du, \xc4\x8deprav je kapetanski trak pripadel najbolj izku\xc5\xa1enemu reprezentantu Aleksandru Knavsu. Do leta 2007 je za reprezentanco odigral 74 tekem in zadel 13 golov.\n_START_SECTION_\n\xc5\xa0portni direktor\n_START_PARAGRAPH_\nOd januarja 2011 do septembra 2012 je bil \xc5\xa1portni direktor Olimpije, od poletja 2014 je znova prevzel funkcijo \xc5\xa1portnega direktorja.'